
Р Е Ш Е Н И Е   № 496
гр.Видин, 03.01.2018г.
            В ИМЕТО НА НАРОДА
Видинският районен съд, гражданска колегия, 2- ри състав  в публично заседание на тридесети ноември през две хиляди и седемнадесета година в състав:
                                                        

                                            Председател: Нина Николова 
                                                        

при секретаря Милозинка Петкова, като разгледа докладваното от съдията Николова гр.дело № 2682 по описа за 2017 год. и за да се произнесе, взе предвид следното:
Решението е постановено при условията на чл.238 ГПК.
Делото е образувано по искова молба от „ЗАСТРАХОВАТЕЛНО АКЦИОНЕРНО ДРУЖЕСТВО ДАЛЛБОГГ: ЖИВОТ И ЗДРАВЕ” АД – София, представлявано от Росен Младенов и Бисер Иванов – изпълнителни директори, чрез адв. Наталия Чилингирова – САК  против „ГОЛД 2015” ЕООД – Видин, с която са предявени обективно съединени искове за прогласяване нищожността на застрахователен договор, обективиран в Застрахователна полица № BG/30/116000602938, издадена на 16.02.2016г.,  сключена между  ответника като собственик на лек автомобил марка „АУДИ”, модел „А 4 куатро” с рег. № М4275ВК и ищцовото дружество - в качеството му на застраховател на посочения автомобил по застраховка „Гражданска отговорност на автомобилистите”. Сочат се следните основания за нищожност : 
- липса на съгласие / представителна власт/ у сключилия договора от името на ответника – иск по чл.26, ал.2, предл.2 от ЗЗД;
- противоречие със закона – иск по чл.26, ал.1, предл.1 от ЗЗД;  
- заобикаляне на закона – иск по чл.26, ал.1, предл.2 от ЗЗД;
- липса на основание – иск по чл.26, ал.2, предл.4 от ЗЗД;
- накърняване на добрите нрави – иск по чл.26, ал.1, т.3 от ЗЗД.
Ищецът твърди в исковата молба, че през м.февруари 2016г. ответникът е сключил за процесния автомобил  застрахователен договор „Гражданска отговорност на автомобилистите", обективиран в Застрахователна полица № BG/30/116000602938. В нея като застрахован собственик фигурира ответното дружество, и като обичаен водач е вписан Хоурнаи Тамер   - румънски гражданин.  Поддържа се, че застрахователния договор е нищожен , алтернативно -унищожаем на посочените основания. 
Иска се също посоченият договор да се прогласи за нищожен , алтернативно се иска съдът да прогласи унищожаемостта на договора. Евентуално се иска установяване на липсата на застрахователно правоотношение, породено от застрахователен договор, обективиран в Застрахователна полица № BG/30/116000602938, издадена на 16.02.2016г.
Ответникът, редовно призован при условията на  чл. 50, ал. 2 от ГПК не е подал отговор на исковата молба, не е представил доказателства, не е направил искане за събиране на такива, представител на същия не се е явил в съдебно заседание, без да е направено искане за разглеждане на делото в отсъствие на представител.
По делото са събрани писмени доказателства.
По делото е допуснато постановяване на неприсъствено решение с определение от 30.11.2017г.
С оглед данните по делото, съдът намира  че са налице предпоставките за постановяване на неприсъствено решение , като следва да бъде постановено такова. Ответникът, редовно призован при условията на  чл. 50, ал. 2 от ГПК не е подал отговор на исковата молба,   представител на същия не се е явил в съдебно заседание, без да е направено искане за разглеждане на делото в отсъствие на такъв. Ищецът е направил искане за постановяване на неприсъствено решение. Искът е вероятно основателен, с оглед представените доказателства и посочените в исковата молба факти и обстоятелства. На страните са указани последиците от неспазването на сроковете за размяна на книжа и от неявяването им в съдебно заседание.
Видно от Застрахователна полица № BG/30/116000602938, като застрахован собственик в същата фигурира ответното дружество, и като обичаен водач е вписан Хоурнаи Тамер   - румънски гражданин.  В застрахователния договор, материализиран в полицата липсва подпис на застрахованото лице, в случая – представител на ответното дружество.
След като липсва подпис на застрахованото лице по застрахователната полица, съдът приема, че същата е нищожна поради  липса на съгласие на една от страните по договора относно сключването, съдържанието и изпълнението му.
Исковата претенция, като вероятно основателна, следва да бъде уважена на основание  чл. 26, ал.2, пред.2 от ЗЗД (липса на съгласие), във вр. с чл.42 ЗЗД(липса на представителна власт) като следва да бъде обявена нищожността на  застрахователен договор, обективиран в Застрахователна полица № BG/30/116000602938, издадена на 16.02.2016г. за лек автомобил лек автомобил марка „АУДИ”, модел „А 4 куатро” с рег. № М4275ВК по застраховка „Гражданска отговорност на автомобилистите”.
Разноски не са претендирани и не се присъждат.
Воден от следното, Съдът:
Р Е Ш И:
ОБЯВЯВА  на основание  чл. 26, ал.2, пред.2 (липса на съгласие), във вр. с чл.42 (липса на представителна власт) от ЗЗД,  нищожността на застрахователен договор, обективиран в Застрахователна полица № BG/30/116000602938, издадена на 16.02.2016г. по застраховка „Гражданска отговорност на автомобилистите” между страни – застрахован „ГОЛД 2015“ ЕООД с ЕИК 203394171, и седалище и адрес на управление гр.Видин, ул.Димитър Маринов №6, ет.2 с управител Румен Замфиров Помаков и застраховател „ЗАСТРАХОВАТЕЛНО АКЦИОНЕРНО ДРУЖЕСТВО ДАЛЛБОГГ: ЖИВОТ И ЗДРАВЕ” АД със седалище и адрес на управление гр. София, бул.Г.М.Димитров №1, и ЕИК 200299615, за лек автомобил марка „АУДИ”, модел „А 4 куатро” с рег. № М4275ВК.
 Решението не подлежи на обжалване, но подлежи на отмяна в едномесечен срок от връчването при условията на чл.240 ГПК.
РАЙОНЕН СЪДИЯ:
